Toerisme-ontwikkeling | News24
TOERISME het die potensiaal om Kouga se ekonomie te versterk.
Een van Jeffreysbaai se groot toerisme-aantreklikhede, Dolfynstrand, het die afgelope jaar weereens Blouvlag-status ontvang. Ons het ‘n stappie verder gegaan en die toring vir die lewensredders en die Skulpieshuisies opgeknap in samewerking met die sakesektor.
Die munisipaliteit het ook meer geld inge-skop in die JBay Winterfest. Die jaarlikse fees sluit onder meer in Afrika se grootste internasionale branderplankry-kompetisie, die Corona Open JBay, in. Die Winterfest het vanjaar ongeveer 50 000 besoekers van reg oor die wêreld getrek en R45-miljoen tot die plaaslike ekonomie bygedra. Paaie in die omtrek van die feesterrein is ook herseel en die houtdekke en loopplanke by Supertubes sal in hierdie boekjaar versterk word.
Die SA Junior Branderplankry-kampioenskappe het ook in 2016 in Kouga plaasgevind en sal weer vanjaar hier aangebied word. Ons onderhandel tans met die organiseerders om die kompetisie vir ten minste die volgende drie jaar te kan aanbied.
Nog ‘n groot toerisme-sukses was Expedition Africa, ‘n uithoukompetisie wat in Mei 2017 vir die eerste keer in Kouga aangebied is en deelnemers van regoor die wêreld getrek het.
Kouga maak ook tans naam vir oopwater-swem. Die SA Oopwaterswem-kampioenskappe is in Desember 2016 weggeneem van Nelson Mandelabaai en na die Marina Martinique op Jeffreysbaai verskuif omdat daar kommer was oor die kwaliteit van die water by die Metro se Noordeinde-meer.